РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/183-22

6. децембар 2022. године

Б е о г р а д

ЗАПИСНИК

ТРЕЋЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 2. ДЕЦЕМБРА 2022. ГОДИНЕ

Седница је почела у 12,13 часова.

Седници је председавао мр Дејан Раденковић, председник Одбора.

Поред председавајућег, седници су присуствовали: др Александра Томић, заменик председника Одбора, Верољуб Арсић, Живан Бајић, Тијана Давидовац, мр Нинослав Ерић, Далибор Јекић, Миодраг Гавриловић и Живота Старчевић, чланови Одбора.

Седници су присуствовали заменици одсутних чланова Одбора: Родољуб Станимировић (заменик члана Одбора Зорана Томића), Никола Радосављевић (заменик члана Одбора Драгомира Карића), Угљеша Марковић (заменик члана Одбора Снежане Пауновић), Бојана Букумировић (заменик члана Одбора Зорана Зечевића) и Никола Нешић (заменик члана Одбора Небојше Зеленовића).

Седници нису присуствовали чланови Одбора: Павле Грбовић, Зоран Сандић и Ђорђе Станковић нити њихови заменици.

Седници је присуствовала народни посланик Радмила Васић, која није члан Одбора.

Седници су, на позив председника, присуствовали: Дарко Митровић, државни секретар у Министарству привреде и Гордана Мијаиловић, начелник Одељења за финансијске послове; Ана Васовић, Марија Филиповић, Ана Мијаиловић и Никола Булатовић, виши саветници у Министарству финансија; испред Министарства рударства и енергетике Милан Мацура, помоћник министра, Вељко Стаменковић, секретар Министарства и Бранислав Ђелић, начелник Одељења за финансијско пословање; Урош Кандић, државни секретар у Министарству туризма и омладине; и испред Министарства унутрашње и спољне трговине Вишња Ракић, помоћник министра, Јасна Добрисављевић, начелник Одељења за буџет и финансијско управљање и Жељко Ракић, начелник Одељења за трговину и развој конкуренције.

На предлог председника, Одбор је већином гласова (13 "за", један „није гласао“) утврдио следећи

Д н е в н и р е д

1. Разматрање Предлога закона о буџету Републике Србије за 2023. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 37 – Министарство туризма и омладине, у начелу, који је поднела Влада (број 400-2503/22 од 18. новембра 2022. године).

Пре преласка на рад према утврђеном дневном реду, Одбор је већином гласова (13 "за", један "уздржан") усвојио записник Друге седнице Одбора.

Прва дневног реда тачка: **Разматрање Предлога закона о буџету Републике Србије за 2023. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 37 – Министарство туризма и омладине, у начелу**

У уводним напоменама, Ана Васовић, виши саветник у Сектору буџета Министарства финансија, истакла је да се у буџету за 2023. годину планирају укупни приходи и примања у износу од 1.843,4 милијарде динара што представља повећање од 7,8% у односу на износ предвиђен ребалансом буџета за 2022. годину. Планирани расходи и издаци износе 2.107,36 милијарди динара. Пројектовани дефицит опште државе у 2023. години износи 3,3 % бруто друштвеног производа (БДП), док се јавни дуг на нивоу опште државе смањује и до краја године задржава на нивоу од 56,1% БДП. Пројекцији прихода за наредну годину приступило се опрезно, имајући у виду све околности и ситуацију у Украјини. Дошло је до повећања неизвесности у пословању, као и до прекида традиционалних економских токова, нарочито на пољу снабдевања енергентима. Буџетски приходи у 2023. години планирани су на основу пројекције кретања најважнијих макроекономских параметара БДП и његових компоненти, инфлације, девизног курса, кретања спољнотрговинске размене, процене кретања запослености и зарада у 2023. години, процењених ефеката измена у пореској политици и других структурних мера. Макроекономским оквиром за 2023. годину предвиђен је исти реални раст економске активности као и у 2022. години, уз постепено смиривање стопе инфлације, што ће позитивно деловати на кретање реалног нивоа потрошње. Околности које су наступиле током 2022. године, првенствено енергетска криза, захтевале су мере у правцу заштите стандарда становништва и обезбеђивање енергетске сигурности. У циљу одржавања стандарда и куповне моћи становништва, усвојене су или ће до краја године бити донете мере: подизање минималне зараде у 2023. години за 14,3%, повећање зараде у јавном сектру за 12,5%, наставак пореског растерећења зарада, при чему ће оптерећење просечне нето зараде у 2023. години опасти на 60%. Усвојиће се измене начина усклађивања пензија, што ће уз ванредно повећање крајем 2022. године, довести до повећања примања пензионера. Мере популационе политике донете током 2022. године су структурног карактера и утицаће позитивно на ниво расположивог доходка породица са децом. Очекује се позитивни утицај мера на кретање прихода од опoрезивања зарада и поред наведеног смањења пореског оптерећења, услед дејства предложених мера на кретање запослености и зарадa у привредном сектору. Како би се ограничио негативни утицај цена нафте на међународном тржишту на цене деривата, и током 2023. године биће настављено са мером умањења висине акцизе на деривате нафте. Буџетом за 2023. годину, планирано је повећање неопорезивог дела бруто зарада са 19300 на 21712 динара. Смањење доприноса за ПИО на терет послодавца, биће смањено за 1 процентни поен. Расходи и издаци приказани у Предлогу закона исказани су по бруто принципу. Обухватају, поред расхода и издатака који се финансирају из општих прихода и примања буџета, и оне расходе и издатке које корисници буџетских средстава финансирају из донација, домаћих и међународних кредита, прихода које корисници остваре продајом добара и услуга, у складу са Законом о буџетском систему, и других извора финасирања. У буџету за 2023. годину планирана су средства, између осталог, и за повећање плата и пензија, изградњу највећих инфраструктурних пројеката, ублажавање енергетске кризе проузроковане ратом у Украјини и остале расходе и издатке у складу са надлежностима буџетских корисника. Марија Филиповић, виши саветник у Министарству финансија, истакла је да се, приликом планирања издатака, за сваког буџетског корисника пошло од надлежности корисника по Закону о изменама и допунама Закона о министарствима, значи њихове организационе, функционалне и програмске струкруре. Што се тиче Раздела 21- Министарство привреде, буџет овог министарства, заједно са управама, износи 30,8 милијарди динара, од чега су највећа издвајања за улагања од посебног значаја 23 милијарде, кредитну подршку предузећима у поступку приватизације 2 милијарде динара, подршку развоју пословне инфраструктуре милијарду динара и за Развојну агенцију Србије - 800 милина динара. На Разделу 28 - Министaрство рударства и енергетике, укупан буџет, са издвајањима за Управу за резерве енергената и Управу за енергетску ефикасност, износи 49,7 милијарди динара. Највећа издвајања су за мере за ублажавање последица енергетске кризе 15,3 милијарде динара, субвенције за финансирање инвестиција у рударском сектору односно за набавку основне рударске механизације за површинске копове електропривреде 9,6 милијарди динара, изградњу гасног интерконектора Србија - Бугарска 7,2 милијарде динара, за ЈП „Ресавица“ 4,78 милијарди динара, за енергетски угроженог купца 4 милијарде динара и за набавку енергената 2,3 милијарде динара. За Раздео 32 -Министарство спољне и унутрашње трговине, буџет је 1,53 милијарде динара и буџет Министарсва туризма и омладине, Раздео 37 је 3,16 милијарди динара, од чега су највећа издвајања за субвенције у области туризма и за подстицај за изградњу инфраструктуре у туристичким дестинацијама.

Дарко Митровић, државни секретар у Министарству привреде, навео је да буџет Министарства привреде за 2023. годину укупно износи 30,18 милијарди динара, од чега је за подстицаје привреди издвојено 28 милијарди динара. За подстицаје за директне инвестиције и улагања од посебног значаја издвојене су 23 милијарде динара, за подршку развоју предузетништва 2 милијарде динара, за инфраструктурне пројекте и мере регионалног развоја 1 милијарда динара, за подстицај привреди у испуњавању обавезних техничких захтева за производе и примену стандарда као фактора безбедних и квалитетних производа 50 милиона динара, за кредитну подршку предузећима у поступку приватизације опредељено је 2 милијарде динара, а остало је за текуће пословање Министарства.

Вељко Стаменковић, секретар Mинистра рударства и енергетике, истакао је да је Министарство, имајући у виду светску економску кризу, предложило буџет за остваривање енергетске стабилности и независности и осећај сигурности грађана да ће бити довољно енергената. Укупан буџет Министарства, са органима у саставу, је 49.557.652.000 динара. Органи у саставу Министарства су Управа за резерве енергената и Управа за финансирање и подстицај енергетске ефикасности. Највећи износи који се издвајају у буџету се односе на субвенције и то за реализацију пројекта „Беогрид“ у износу од 274 милиона динара, наставак реализације изградње прикључка топловода на релацији ТЕНТ Обреновац - Нови Београд, у износу од 416,5 милиона динара, набавку основне рударске механизације за ЈП ЕПС у износу од 9.643.213.000 динара, мере за ублажавање последица економске кризе у износу 15,3 милијарде динара, за ЈП „Ресавица“ 4,75 милијарди динара и за енергетски угроженог купца 4 милијарде динара. Најзначајнији пројекти за које ће се издвојити новчана средства су: пројекат повећања преносних капацитета у Борском региону у износу од 560 милиона динара, наставак реализације пројкта изградње гасног интерконектора Србија – Бугарска у износу од 7.260.804.000 динара, наставак реализације пројекта обновљиве енергије: развој тржишта биомасе - у износу од 456.800.000 динара, пројекат енергетске ефикасности и управљање енергијом у општинама у износу од 128,7 милиона динара, наставак реализације пројекта рехабилитације система даљинског грејања у износу од 183,5 милиона динара, рехабилитација ВМА 280 милиона динара, пројекат Енергетска ефикасност у зградама централне власти, у износу од 120 милиона динара. Пројекти се финансирају из кредитних средстава и донација. Буџет Управе за резерве енергената, која се бави складиштењем нафтних деривата, износи 5.010.460.000 динара. Односи се на набавку енергената за обавезне резерве у износу од 2.339.600.000 динара, трошкове складиштења и осигурања обавезних резерви у износу од 1,77 милијарди динара, завршетак изградње резервоара у складишту деривата нафте у Смедереву у износу од 599.700.000 динара. Буџет Управе за финансирање и подстицај енергетске ефикасности износи 513.536.000 динара и највећи део у износу од 483.049.000 динара се додељује локалним самоуправама за замену столарије и постављање изолације, замену котлова, као и уградњу соларних колектора за грејање воде.

Јасна Добросављевић, начелник Одељења за финансијске послове у Министарству за спољну и унутрашњу трговину, истакла је да буџет Министарства износи 1.532.157.000 динара. Од тога, приходи из буџета износе 1.456.594.000, а финансијска помоћ ЕУ износи 75.563.000 динара. Највећи део средстава из извора: „приходи из буџета“ чине расходи за запослене око 63% или 920 милиона динара, док су остала средстава у највећем делу намењена за пројекат EXPO Осака 2025. године, у износу од 200 милиона динара. Остатак средстава чине трошкови за текуће редовно финансирање рада Министарства.

Урош Кандић, државни секретар у Министарству туризма и омладине, истакао је да буџет за 2023. годину износи 3,16 милијарди динара. Буџет је усмерен на опоравак туристичке привреде, али је и развојни. Први пут је више од 822 милиона динара издвојено за туристичку инфраструктуру, односно подршку јединицама локалне самоуправе и буџетским предузећима за развој инфраструктуре, што је више него што је било пројектовано буџетом за 2022. годину. Капитални пројекат развој наутичког туризма ће ове године бити утрошен за изградњу марине у Великом Градишту на локацији Сребрно језеро, будући да је у претходном периоду Доње Подунавље постало потпуно нова туристичка дестинација. Тврђава Голубац реконструисана је средствима ЕУ, а Рамска тврђава средствима Републике Турске. У процесу реализације је и велики пројекат са ЕУ у источној Србији намењен ревитализацији тврђаве Феликс Ромулијана, тврђаве Фетислам, Рајевачких и Рогљевачких пивница, тако да је у тој области недостајала марина. Такође, наставиће се пројекат доделе ваучера за коришћење годишњег одмора у Србији. Прошле године су била опредељена већа средстава, а за 2023. годину је предвиђено 500 милиона динара. У зависности од макроекономске ситуације и буџетских могућности, средства ће се повећати. За ресор омладине је издвојено више него прошле године, 603 милиона динара. Пружа се подршка јединицама локалне самоуправе за изградњу омладинских центара широм Србије. Локалне самоуправе које су обезбедиле предуслове за то, пројектно-техничку документацију, су Ниш, Суботица, Сомбор и Мионица. Спроводе се и пројекти преко удружења младих, усмерени подршци образовању, васпитању, безбедности, здрављу и партиципацији, програми запошљавања младих и средства за међународну сарадњу у области омладине.

У дискусији, народни посланици су поставили питања, изнели ставове и мишљења и дали предлоге и сугестије.

Постављена су следећа питања:

* докле се стигло са консолидацијом пословања у ЈП „Ресавица“,
* по чему се препознају пројекти који утичу на равномерни регионални развој и да ли постоји нека специфична неопходна документација за ову врсту појеката;
* зашто Србија нема економске дипломате као друге државе, као што су САД, Велика Британија, Шведска;
* какве су гаранције дате кинеској компанији за изградњу топловода ТЕНТ-Нови Београд; да ли ће држава из буџета финанасирати, дотирати или суфинансирати плаћање коришћења топловода; колико ће коришћење топловода плаћати крајњи корисници - физичка или правна лица;
* када ће Министарство рударства и енергетике одговрити на питање о обустављању реализације пројекта Јадар, односно истраживања, прераде и експлоатације руда литијума и бакра; када ће Министарство да заустави незаконите радње компаније Рио Тинто и кћерки фирми, као и осталих фирми у Лозници и на територији Репубилике Србије;
* иако је укинут Просторни план посебне намене за подручје Лозница, чиме се баве компамније које тамо послују, уколико немају никакве званичне дозволе за истражне радње;
* да ли су у ЈП ЕПС планирана финансијска средства за откривку површинских копова до слојева где се налазе резерве угља;
* када ће се исплатити инвестиција изградњу топловода ТЕНТ Обреновац-Нови Београд, за коју је палнирано 416 милиона динара;
* да ли ће се и на који начин спречити уништавање ЈП ЕПС и његова продаја странцима;
* који су конкртно пројекти које ће Министарство туризма и омладине финансирати ради пружања подршке младима у образовању, васпитању, безбедности, здрављу и партиципацији у висини од 105 милиона динара;
* колико људи годишње умре од загађења;
* зашто је у Србији ваздух веома загађен иако се улаже у заштиту животне средине.

У дискусији је оцењено да износ средства планираних на позицији за равномеран регионални развој у оквиру Министарства привреде веома мали. Изнето је мишљење да је Република Србија земља која има велике регионалне разлике и да је потребно издвојити значајнија средства да би зауставили миграције ка великим центрима. Средства су смањена за 210 милиона динара у односу на ребаланс за 2022. годину. Свакој општини и граду треба приступити на посебан начин и потребно је створити услове да се подигну капацитети локалних самоуправа да би људи остајали у својим местима. Предложено је да се формира канцеларија за подршку пројектима регионалног развоја, да држава оснује представништва у општинама и запосли људе са тих општина. Србија није донела национални план за регионални развој, као ни Савет за регионални развој на који нас обавезује Закон о регионалном развоју. Изнета је примедба на контролу трошења средстава која се дају одређеним привредним субјектима односно инвеститорима, које је потребно контролисати да ли средства користе адекватно и утичу на раст запослености. Наведен је негативан пример фирме Бертекс текстил из Крагујевца, која је користила субвенције, а радницима није исплаћивала зараде. Субвенције треба одобравати предузећима која исплаћују веће зараде од минималних. Износ средстава у буџету за подршку Удружењу потрошача и за вансудско решавање спорова на разделу Министарства спољне и унутрашње трговине је недовољан. Имајући у виду Закон о заштити потрошача и Стратегију трговине, удружења за заштиту потрошача треба да се ојачају, али износ средстава за те намене није мењан последњих неколико година. Напротив, био умањен ребалансом буџета на 16 милиона динара. У наредном периоду Министарство треба да подстиче да се број организација за заштиту потрошача повећа, имајући у виду да се годишње подноси око 25 хиљада приговора и да, у случајевима лоше пословне праксе, грађани имају потребу да се обрате за помоћ овим удружењима. Инспекцијске службе треба да појачају рад, посебно у случају значајно високог раста цена основних животних намирница. Откупне цене млека су око 45 до 50 динара, а цена млека у продаји је око 150 динара. Потребно је да се зна ко у ланцу од производње до продаје крајњим потрошачима највише зарађује. Изнет је предлог да Министарство туризма и омладине, у сарадњи са Министарством културе, обнови споменике културе под заштитом државе (Карађорђев дом у Рачи, Опленац). Треба оснажити локалне самоуправе да формирају регионалне туристичке организације. Само обједињавањем туристичке понуде одређених регија долази и до јачања тих регија, до нових запошљавања, а дестинације постају атрактивније за госте који долазе у нашу земљу.

Изнето је мишљење да буџет мора да буде посебно пажљиво балансиран и анализиран при распоређивању средстава у време кризе. То није лако у време велике енергетске кризе, поремећених ланаца снабдевања. Енергетска криза производи несумњиво можда једну од већих рецесија у последњих неколико деценија, а инфлација се појавила у већини привреда света. У буџету је планирано повећање минималне зараде за 14,3%, као и измене у начину усклађивања пензија. Мере подстицаја природног прираштаја остају на снази, што је јако важно, посебно имајући у виду податке добијене након пописа становништва који је недавно извршен. Буџетски дефицит је под контролом, као и ниво јавног дуга, што је једнако важно као и повећање животног стандарда и наставак свих инвестиционих активности из претходног периода. Министарство привреде ове године има нешто мањи буџет у односу на ребаланс буџета за 2022. годину за око 2,5 милијарди динара. Оно што је добро је да је 28 милијарди динара, односно 93% буџета Министарства привреде усмерено на на подстицаје и подршку привреди. Остатак од седам процената је опредељено за текуће пословање Министарства и финансирање разних агенција. Подстицаји су усмерени на велике инвестиције, на развој предузетништва и на унапређење пословне инфраструктуре. Што се тиче подстицаја за директне инвестиције, одвојено је 23 милијарде динара. Привредни развој заснован на политици инвестиција уз помоћ државе је важан инструмент у реализацији инвестиционих пројеката које спроводе домаћи и страни улагачи и потребно је да се настави. Важна је подршка развоју предузетништва, односно сектору малих и средњих предузећа, за улагање опреме и у производне погоне, како би постали конкурентнији на тржишту. Значајан сегмент коме је потребна подршка државе је женско предузетништво. Примећено је да у претходном периоду није било довољно добрих и квалитетних пројеката од стране локалних самоуправа и изнет предлог да једна од активности Министарства буде усмерена на проактивну едукацију за припрему пројеката. Помоћ привреди је јако важна за спровођење поступка стандардизације и изнет је предлог да се активност Министарства у тој области финансијски подржи у наредним годинама. Влада Републике Србије је претходне две године доносила уредбу о субвенцијама за куповину аутомобила на електрични погон, што ће, поред решавања еколошког проблема помоћи и рентабилности енергетског система. Оцењено је да је Влада радила на подстицају развоја девастираних подручја и сиромашних општина и наставиће да ради и у будуће. Ради подстицаја равномерном регионалном развоју гради се инфраструктура у свим деловима Србије, што је предуслов за јачање привредних и свих других активности у читавој земљи.

Оцењено је да ће буџет за 2023. годину довести до раста јавног дуга за 850 евра по глави становника и да је Србија погођена увезеном инфлацијом. Потписан је нови уговор са Владом Норвешке везано за енергетику, али у јавности нема много информација о том уговору. За реализацију пројекта „Чиста Србија“ потребна је озбиљна грађевинска оператива, а последњих годину дана није видљив ни један пројекат. Изнето је мишљење да то мора да се мења, да је потребно врло јасно и прецизно упознати грађане са реализацијом пројекта који значајно утиче на БДП. На крупним пројектима власт и опозиција морају транспарентно да сарађују и обезбеде једнака су права за све учеснике. Изнето је да за реализацију капиталног државног пројекта у Крагујевцу, из сектора енергетике, финансираног са 15 милиона евра од Европске банке за обнову и развој, није дата ни једна дозвола. Оцењено је да систем неке пројекте у неком тренутку не препознаје, а у тренутку када треба регионално да се развија одређени регионални систем препознаје да нема спремне документације. Наведен је пример „Србијагас“ који испоручује гас за реконструкцију топловода који нема ни једну, ни техничку ни употребну дозволу, а када би обичан грађанин тражио то исто, док не обезбеди комплетну документацију и све дозволе, не би могао да добије гас. То треба да се промени и то је задатак свих овде. Изнето је мишљење да треба подржати жене предузетнице, будуће маме, као и све жене од 25 до 35 година које су на привременим или повременим радним уговорима. Све будуће маме, предузетнице треба да буду плаћене 100%, као и друге запослене жене. Оцењено је да је позитивно то што је повећан буџет за омладину, иако је то веома мали износ средстава. Преко „хеликоптер новца“ је дато 60 годишњих буџета омладинског сектора у само једној години несистемским решењем. Изнето је мишљење да је важно да се нагласи да 43% буџета за енергетику долази као помоћ ЕУ за енергетску стабилност, и да је потребно да се парламент упозна са детаљима нове енергетске стратегије.

Изнето је мишљење ангажовање економских дипломата није дало позитивне резултате за привреду, осим што су се поједини страначки функционери запослили.

Оцењено је да је добро што држава наставља да подржава сектор малих и средњих предузећа и предузетника и развој женског предузетништва, јер дугорочно овај програм има и важан социјални ефекат, а то је да ће дугорочно смањити насиље над женама. Као пример добре праксе, изнето је да је у Шапцу број активних предузетника порастао од средине 2020. године до почетка 2022. године за 250 нових предузетника. Програм привлачења инвестиција утицао је на привредни раст и развој. Програми субвенција страним инвеститорима привукли су 20 нових инвеститора у Шабац у последње две године. Они ће у наредном периоду отворити неколико хиљада нових радних места. Ови програми подршке резултирали су тиме да је у Шапцу мање од пет хиљада незапослених.

Буџет алат који даје могућност да се остваре циљеви. Изнето је мишљење да треба дати предност домаћим произвођачима соларних панела, јер је конкуренција у овој области јако важна. Ако постоји здрава конкуренција, цене на тржишту морају бити ниже, а на нашем тржишту су цене више него на иностраним тржиштима. Учесници на тржишту морају бити упознати са политиком државе у одређеном сегменту, са тим да ли је важнија ниска цена, без обзира на квалитет и начин производње, или ће се предност давати инвестицијама у конкурентност и квалитет производње и рада. Са једне стране су фирме и компаније које имају сертификате за обављање послова којима се баве и људе, обучавају запослене, а са друге стране су компаније са сумњивим унутрашњим организацијама. Важно је да учесници на тендерима буду упознати са тим а ли ће се на фаворизовати само цена или цела структура организације која понуди одређену цену. Изнето је мишљење да на разделу за Министарство привреде или на разделу за Министарство рударства и енергетике, недостаје ставка за враћање дугова фирмама које су у сфери електропривреде направљени прошле године, због проблема који се десио на ТЕНТ-у.

Указано је да је на територији општине Смедеревска Паланка у периоду од 2003. до 2011. године без посла остало 4500 људи. Општина је девастирана и привреда је доживела колапс. Отварањем нове корејске фабрике у Смедеревској Паланци отворено је 800 нових радних места и запослени млади људи са добрим платама.

Изнето је мишљење да регионални развој не може постати равномеран тако што ће се финансирати регионалне канцеларије за развој, али се може променити помоћу израде одређених пројеката и квалитетне саобраћајне инфраструктуре. У вези питања која се односе на изградњу топловода између ТЕНТ Обреновац и Новог Београда, изнето је да је у Пожаревацу топловод рађен 1992. или 1993. године и да су од тада Пожаревљанима рачуни за грејање међу најнижима у Србији. Даљински системи грејања су у надлежности локалне самоуправе. Град Београд производи топлотну енергију коју дистрибуира и продаје. У Пожаревцу топлотну енергију поризводи ЕПС, а локални органи дистрибирају и продају и због тога је јефтиније. Рачуни су пет пута мањи него у Београду, а јавно предузеће бележи добит. Указано је да нико у Србији не зна како се искоришћава руда јадарит, али се унапред све одбацује. Јадарит је јединствена руда, која се још испитује да би се утврдило који технолошки процес је најадекватнији. Када се то утврди, у будућности ће се радити студија процене утицаја на животну средину. Одређене европске земље имају економски интерес да неки пројекат у Србији не успе, јер је Србија у неким областима значајан учесник на тржишној утакмици на светском тржишту. Када је реч о субвенцијама, на списку привредних друштава која треба да добију одређена средства су преко 80-90 % домаћа правна лица. Укупан износ субвенција износи 193 милијарде динара. За енергетику је опредељено 34,5 милијарде динара, за заштиту животне средине 4,5 милијарде динара, за привреду 25,3 милијарде динара и за пољопривреду 70 милијарди динара. Пољопривреда добија три пута више него привреда. Поставља се питање коме ће се продати то што се произведе, ко ће то преради, извезе из Србије, ко ће у Србији да купи робу ако нема привреде. Пољопривреда једним делом треба да носи развој Србије. Износ буџета и изности средстава разделима из делокруга Одбора, и поред светске економске кризе која је настала због кризе у Украјини, омогућавају да Србија настави привредни раст. Оцењено је да је најважније да спречимо да Србија уђе у рецесију, да се обезбеде средства која ће помоћи привредним субјектима, без обзира да ли је реч о туризму или енергетици. Привреда је та која носи развој, која финансира државу, где се види да реалан сектор може да настави своју успешну борбу на тржишту.

Изнето је мишљење је да од великог значаја у будућности да се сачува пољопривреда, која је развијена на подручју богатом јадаритом. Изнето је да постоји народна иницијатива коју је потписало 38 хиљада људи у претходном периоду, која и даље није ушла у скупштинску процедуру и да је, по Пословнику, неопходно да се иницијатива нађе у супштинској процедури.

Наведено је да је Стиг равница која се налази између Пожаревца, Великог Градишта и Петровца на Млави према Кучеву, у којој је друга житница Србије и где нема људи. У Стигу има и грејања и електричне енергије. Још увек не знамо технологију експлоатације, не знамо какав ће имати утицај на животну средину да би пројекат могао да дође у фазу када би могло да постави конкретно питање грађанима.

Председник Републике је разговарао са становницима села Горње Недељице који живе на подручју на коме компанија Рио Тинто истражује резерве јадарита. У разговору је утврђено да су многи власници продали своје плацеве за истажне радове које је добила компанија Рио Тинто. Испоставило се да један број мештана који није продао имања, није породао јер није могао да добије цену по којој су продали плацеве први мештани који су се одлучили на продају. Други део питања у вези истражних радова које обавља компанија Рио Тинто односи се на израду студије о процени утицаја на животну средину. Још није познато који су ефекти евентуалне будуће експолатације и према ком моделу. Немачка има развијене моделе еколошке експолоатације руда. Центар за истраживање је у бањи Баден Баден и обухвата пет региона. Утврдили су које локације имају руде које садрже литијум. Они су једна од водећих земаља у Европи која жели да се бави тим послом и почиње то да ради по највишим еколошким стандардима. Србија треба да утврди да ли има потенцијале, а да ли ће да се иде ка тој могућности, зависи од тога како ће народ да се изјасни о томе. Када се ради студија о процени утицаја на животну средину, тражи се и мишљење мештана који живе на тим локалитетима. Ефекти одређених врста пројеката сагледавају се по фазама. Без литијума нема обновљивих извора енергије, ни економског развоја, ни развоја електричних аутомобила. Уколико Србија не буде могла да експлоатише јадарит, мораће да увози литијум, што ствара економску зависност, нема конкуренције ни тржишта, и тада се прихвата оно што се намеће са стране. Домаће фирме би могле да производе соларне панеле, али је њихова цена на тржишту сада много виша него цена соларних панела који се увозе из Кине. У том случају зарађују само увозници, што је апсурд. Пројекти будућности су јако важни и морамо данас да доносимо одређене одлуке без обзира да ли се тичу РиоТинто, изградње Ђердапа 3 или изграње Бистрице. Србија сваке године има 3 милиона директних страних инвестиција. Босна и Херцеговина и Црна Гора стагнирају, не могу да поднесу ударе који се дешавају на светском тржишту као што су инфлација и енергетска криза. Македонија увози струју, имаће рестрикције струје, а код нас се не прича о рестрикцијама. Важно је да се a priori не одбацује ништа, већ да се отварају дебате. Циљ је да сви пројекти који се раде, буду по високим стандардима када је у питању заштита животне средине.

Академик Милорад Пећинар је био главни пројектант хидроцентрале Ђердап и познато је да није хтео да потпише употребну дозволу. Рекао је да ће доћи до загађења бунара у Банату, што је и разлог што Зрењанин нема пијаћу воду. Има и других материјала од којих могу да се израђују батерије, а не само од литијума. Изнето је мишљење да, ако се улаже довољно у заштиту животне средине, не би биле честе епизоде најзагађенијег ваздуха.

У одговору на постављена питања, изнете ставове и мишљења, изнето је да би била потребна већа средства од сада предложених за додатне едукације за израду пројеката у локалним самоуправама. Министарство привреде ће у 2023. години објавити два јавна позива: за достављање пројектно техничке документације за идућу буџетску годину, као и припремни јавни позив за прелиминарно прегледање пријава за учешће у пројектима, како би се утврдило да ли је евентуално потребно препројектовање или додатна документација. Остављаће се рок локалним самоуправама да се усагласе и припреме документацију до идуће буџетске године. Јавни позив ће бити објављен крајем јануара, а већ од јуна месеца ће бити објављен прелиминарни позив за буџетску 2024. годину. Министарство за заштиту животне средине је спроводило јавне позиве за субвенције за куповину електричних возила, а Министарство рударства и енергетике је од доношења Закона 2021. године почело са субвенцијама за замену столарије и енергетску ефикасност. До сада је реализовано 1.900.000.000 динара за субвенције у 151 јединици локалне самоуправе за замену столарије и соларне панеле и то ће се наставити и у наредним годинама, у сарадњи са Министарством за заштиту животне средине. Од 2022. године субвенције су обезбеђене за 20 хиљада домаћинстава, а за наредну 2023. годину, из кредита Светске банке и Међународне банке за обнову и развој (IBRD), обезбеђене су субвенције за додатних сто хиљада домаћинстава. Када је реч о пројектима регионалног развоја, није смањен буџет за њихову реализацију, већ је остао исти. Министарство привреде предузима мере да се изврши претходно едуковање и претходна сарадња са локалним самоуправама, пре аплицирања, управо у циљу повећања буџета за пројекте равномерног регионалног развоја. Циљ је да буџет за 2024. годину на овој позицији буде већи најмање 50%.

Дарко Митровић државни секретар у Министарству привреде, истакао је да је, у делу равномерног регионалног развоја и инфраструктурних објеката, пројекција Предлога буџета за 2023. годину урађена  на досадашњим искуствима и степену остварења тог дела буџета из претходних година. Највећи проблем у том сегменту је припрема од стране локалних самоуправа да у датом тренутку буду спремне да аплицирају са комлетном пројектном-техничком документацијом. Правила су ригорозна што се тиче јавних набавки и банкарских гаранција и контроле пројеката од тренутка аплицирања, нултог извештаја до саме реализације пројекта. Нема тендеције да се предност даје било ком делу Србије, већ реализација искључиво зависи од степена спремности, кадровске и пројектно-техничке, од стране локалних самоуправа. У 2022. години је било мање утрошених средстава због неспремности пројектно-техничке документације од стране локалних самоуправа. Степен контроле инвестиционих улагања је изузетно висок. Постоји нулти ревизорски извештај и праћење за све време реализације програма, у зависности од уредбе или програма који се примењује, од степена развијености предузећа које је аплицирало и од привредног субјекта. Предузете су мере у вези привредног субјекта Бертекс из Крагујевца и Министарство привреде ће учинити све да се програм, и све што је уговором и анексима предвиђено, испуни у потпуности и да се заштите права радника.

У дискусији су учествовали народни посланици Дејан Раденковић, Далибор Јекић, Миодраг Гавриловић, Родољуб Станимировић, Верољуб Арсић, Никола Нешић, Живота Старчевић, Живан Бајић, Александра Томић и Радмила Васић, као и Дарко Митровић, Милан Мацура, Урош Кандић, Марија Филиповић и Ана Васовић.

Одбор је већином гласова (10 "за", 3 "против“) прихватио Разматрање Предлога закона о буџету Републике Србије за 2023. годину, Раздео 21 - Министарство привреде, Раздео 28 - Министарство рударства и енергетике, Раздео 32 - Министарство унутрашње и спољне трговине и Раздео 37 - Министарство туризма и омладине, у начелу, који је поднела Влада, (број 400-2503/22 од 18. новембра 2022. године).

За известиоца Одбора и представника предлагача на седници Народне скупштине одређен је мр Дејан Раденковић, председник Одбора.

Седница је закључена у 14 часова и 5 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ мр Дејан Раденковић